**BAJET RMKe 12 : BANYAKKAN POLITEKNIK PREMIER UNTUK MENGATASI ISU LEPASAN POLITEKNIK TIDAK DITERIMA MELANJUTKAN PELAJARAN KE IPTA**

Saudara Pengarang . Baru-baru ini heboh diperkatakan tentang hanya 67 peratus lepasan politeknik , iaitu hanya 5103 sahaja diterima dari jumlah keseluruhan permohonan sebanyak 7652 permohonan melalui *UPU online* . Ia menjadi isu yang sangat sensitif kepada pelajar lepasan sijil dan diploma Politeknik apabila permohonan mereka gagal mendapatkan tempat di IPTA. Soalnya adakah kelayakan dari Politeknik tidak setara dengan kelulusan keluaran graduan IPTA yang lain. Atau IPTA yang ada lebih memberi memberi keutamaan kepada pelajar lepasan IPTA itu sendiri, contohnya lepasan diploma dari UiTM akan diberi keutamaan untuk melanjutkan pelajaran ke peringkat ijazah sarjana muda di UiTM dalam bidang yang sama. Namun ada didapati, ianya tidak berlaku kepada permohonan pelajar Politeknik yang memohon melalui UPU untuk mendapatkan tempat belajar tahap ijazah dibidang yang sama menggunakan sijil diploma Politeknik.

Adalah diharapkan melalui Rancangan Malaysia Ke-12 ini, Peruntukan perbelanjaan pembangunan dari RM400 bilion, yang melibatkan empat pemangkin dasar dan beberapa tindakan inovatif yang berani, Rancangan Malaysia Ke-12 (RMK-12) 2021-2025 dapat memperuntukkan sebahagiannya untuk memperbanyakkan Politeknik Premier. Ini memandangkan terdapat 36 Politeknik di Malaysia dan hanya ada 3 merupakan Politeknik Premier. Jika Politeknik Premier yang setaraf dengan Universiti Awam diwujudkan lebih banyak, maka tidak timbul persoalan pelajar lepasan Politeknik bersaing untuk mendapatkan tempat belajar di Universiti awam yang lain. Malahan pelajar tersebut boleh terus membuat permohonan melanjutkan pelajaran di Politeknik Premier mengikut bidang yang sesuai dengan syarat kelayakan yang ditetapkan.

Jika dilihat dari sudut tenaga pengajar, ramai tenaga pengajar di Politeknik kini mempunyai kelulusan tinggi hingga ke tahap PhD dalam bidang kepakaran masing-masing. Pihak Kerajaan perlu melihat perkara ini secara optimis bagi memaksimakan faedah jika lebih banyak Politeknik Premier diwujudkan. Persiapan infrastruktur dan sebagainya perlu dilihat bagi membolehkan ianya dilaksanakan dan menghasilkan impak positif.

Malahan ianya adalah tidak mustahil jika di lihat kini, 10 Politeknik telah mendapat pengiktirafan akreditasi APACC. 10 politeknik tersebut adalah :

1. Politeknik Ibrahim Sultan (PIS)

2. Politeknik Sultan Haji Ahmad Shah (POLISAS)

3. Politeknik Ungku Omar (PUO)

4. Politeknik Sultan Salahuddin Abdul Aziz Shah (PSA)

5. Politeknik Sultan Azlan Shah (PSAS)

6. Politeknik Kota Bharu (PKB)

7. Politeknik Sultan Abdul Halim Mu'adzam Shah (POLIMAS)

8. Politeknik Seberang Perai (PSP)

9. Politeknik Kuching Sarawak (PKS)

10. Politeknik Port Dickson (PPD)

Di antara Politeknik yang disenaraikan , ada yang telah wujud lebih dari 40 tahun dan masih merupakan politeknik biasa seperti Politeknik Sultan Haji Ahmad Shah dan mempunyai pemiawaian antarabangsa. Jika dilihat keupayaan, POLISAS berupaya mempunyai pelajar lebih dari 8,000 pelajar buat satu-satu masa. Begitu juga Politeknik Kota Bharu , Kelantan dan Politeknik Kuching, Sarawak yang telah wujud lebih dari 30 tahun dan mempunyai kekuatan tersendiri dalam bidang teknikal. Politeknik sebegini memang tidak boleh disangkal keupayaannya kerana pengalaman serta tenaga pengajar dan staf sokongan yang mencukupi untuk mengendalikan program di peringkat ijazah.

Jika kita lihat di negara-negara maju seperti di United Kingdom, Australia dan Hong Kong pendidikan tinggi Politeknik adalah sangat diiktiraf. Jika kita lihat sebagai contoh, *Metropolitan Manchester University(MMU)* adalah merupakan university awam di England. Dimana ianya telah di naik taraf dari sebuah politeknik kepada sebagai sebuah universiti awam pada tahun 1970. Dan kini *Manchester School of Art, Manchester School of Theater* dan *Manchester School Architecture* (MMU) dilaksanakan secara kolaborasi bersama *University of Manchester* yang diketahui umum tersenarai antara universiti terbaik dunia.

Penglibatan industry juga adalah amat perlu di dalam memainkan peranan memajukan institusi pengajian tinggi di Malaysia. Lebih banyak pihak industry adalah di dalam membantu penglibatan pelajar di dalam industry adalah merupakan satu pengukuran kejayaan IPTA termasuk politeknik di Malaysia.

Malahan jika di lihat Politeknik di seluruh dunia termasuk di Malaysia terbukti Politeknik adalah sebuah institusi yang dapat dapat melahirkan pemimpim, ahli politik, usahawan, ahli akademik malahan bertindak melahirkan masyarakat produktif yang membantu meningkatkan ekonomi Negara secara amnya.

Penulis,

Dr Hajah Mazita Bt Hj Mokhtar (AMP)

Pensyarah Kanan , Fakulti Pengurusan Industri,

Universiti Malaysia Pahang

No Tel :0199121068